Document ID: /roh_data/filtered/fineweb-2-filterrobots_roh.jsonl.gz/66706

Perquai che la concessiun da Casti vest scroda il fanadur da l’auter onn, duai dar ina nova concessiun cun las Ovras electricas da Turitg EWZ. Quella duai valair enfin l’onn 2050. La vischnanca da Surses po quintar cun entradas annualas dals tschains d’aua da radund 170’000 francs. Vitiers vegn anc ina summa unica da passa 2,6 milliuns francs en connex cun la scadenza dal contract da concessiun pertutgant l’ovra electrica Casti vest.
Eventualmain datti ina concessiun transitorica
La concessiun nova va en vigur suenter l’approvaziun entras la regenza grischuna. Cun quai ch’igl è da quintar che la concessiun nova na giaja betg anc en vigur ils 2 da fanadur 2022 cura ch’il vegl contract scada, ha la radunanza communala da Surses era decidì davart ina concessiun transitorica, enfin che la nova va definitivamain en vigur.
Votà vegn anc a l'urna
La fatschenta sto anc vegnir approvada a l’urna, e quai ils 28 da november. Davart ils medems contracts (cun autras indemnisaziuns) decida la vischnanca Alvra ils 5 da november.
Ulteriuras fatschentas
- La radunanza communala da Surses ha approvà la lescha davart la protecziun da la populaziun. La lescha prevesa tranter auter in servetsch d’avertiment sur sms en il cas d’eveniments.
- A Luigino Maffei è vegnì lubì d’annular il contract da dretg da bajegiar existent concernent la parcella da dretg da bajegiar nr. 5492 e da cumprar la parcella nr. 5487 d’ina surfatscha da 952 meters quadrat en la zona d’industria Gravas a Cunter per in pretsch da 71’400 francs.
- Als conjugals Tanja e Sandro Demarmels è vegnì lubì, d’annullar il contract da dretg da bajegiar concernent parcella en dretg da bajegiar nr. 8277 e da cumprar la parcella correspundenta nr. 8266, Davos-Clavo, Salouf, cun ina surfatscha da 469 meters quadrat, per il pretsch da 37’520 francs.
Ord l'archiv
Cas da scadenza da concessiun en il Grischun: